Thor Möger Pedersen (SF), 2012-05-03:
Først og fremmest vil jeg gerne sige tak for en god og grundig debat.
Jeg er glad for at kunne konstatere, at der er et flertal her i Folketinget, der støtter hele lovforslaget, og en endnu større del af Folketinget, som faktisk støtter hensigten og mange elementer i forslaget.
Så er jeg også med på, at alle ikke kan støtte alting, men alligevel er det dejligt at fornemme en grundlæggende enighed om nødvendigheden af at foretage sig yderligere i forhold til bekæmpelsen af sort arbejde.
Det her lovforslag udmønter den aftale, som regeringen indgik med Enhedslisten i forbindelse med finansloven for 2012, hvor vi besluttede os for en meget ambitiøs pakke i forhold til at komme sort arbejde til livs.
Nu går vi fra politisk aftale til konkret lovgivning og konkret handling.
På den ene side er grundambitionen med lovforslaget at sørge for en større overensstemmelse mellem befolkningens holdninger til sort arbejde og lovgivningen, og på den anden side er det hensigten at gøre det mere risikabelt at udføre sort arbejde og at øge myndighedernes muligheder for faktisk at komme det sorte arbejde til livs.
Og som debatten jo har vist – og som stort set alle Folketingets partier har understreget – er sort arbejde et alvorligt samfundsproblem.
Hvert eneste år går fællesskabet glip af mange milliarder kroner, som ellers kunne være gået til daginstitutioner, sygehuse og fælles kernevelfærd.
Det mister vi som følge af et alt for stort omfang af sort arbejde.
Lovforslaget kommer til at tydeliggøre reglerne om skattefri familie- og vennetjenester, således at der bliver skabt helt klarhed omkring det, ligesom forslaget sikrer, at unge under 16 år og pensionister i visse tilfælde fritages fra skattebetaling, når der udføres arbejde i private hjem.
Samtidig indeholder lovforslaget også – hvilket debatten primært har fokuseret på – en række initiativer, som går ind og begrænser det sorte arbejde ved at foreslå en række skærpelser.
Konkret ved vi jo alle sammen, at der i forbindelse med større kontante betalinger er en risiko for, at betalingen dækker over sort arbejde, og det er på den baggrund, at regeringen nu har valgt at stille forslag om, at større kontante betalinger skal ske digitalt.
Der har været en stor debat om det her element i lovforslaget, og det handler jo om, at hidtil har indsatsen mod sort arbejde primært været rettet mod sælgeren eller udføreren af sort arbejde, men regeringen og Enhedslisten er helt overbevist om, at tiden nu er moden til, at vi også sætter fokus på køberen af sort arbejde, og det håber jeg sådan set også at Folketingets øvrige partier vil være indstillet på at diskutere.
I forbindelse med kravet om digital betaling er det vigtigt at understrege, at selve konceptet i forslaget er, at køberen reelt kan frigøre sig fra den foreslåede hæftelse, såfremt køberen betaler digitalt.
Det er også et svar på de problematiseringer, som Liberal Alliance fremførte.
Derudover har debatten afsløret en vis uenighed om den del af forslaget, der giver SKAT adgang til privat grund.
Jeg føler et stort behov for at understrege, at den foreslåede bestemmelse ikke er i strid med grundloven, og den foreslåede bestemmelse giver altså ikke SKAT adgang til at træde ind i den private bolig.
Det, der er forslaget, er, at SKAT fremover skal have mulighed for at træde ind på privat grund, såfremt der foregår omfattende professionel aktivitet, og gennemføre en kontrol af det arbejde, der foregår.
Jeg glæder mig til udvalgsbehandlingen og vil igen gerne takke for en god debat.
Jeg ser frem til, at vi kan få øget indsatsen mod sort arbejde, samtidig med at vi gør ting, der i dag er bredt accepterede i befolkningen, lovlige.